Comencen hui les obres de renovació de la xarxa de sanejament del carrer Llibertat
02 de maig 2022

![](/media/g5edcruo/c-renovacion-red-aguas.jpg?width=850&height=566.9886363636364)

Comencen hui les obres de renovació de la xarxa de sanejament del carrer Llibertat, des del tram del carrer Menéndez y Pelayo a Progrés del Port de Sagunt, a causa que esta xarxa de sanejament presenta problemes que afecten, tant al seu funcionament com al manteniment del col·lector general unitari. En este cas no està contemplada la renovació completa de l'aglomerat asfàltic, ja que únicament es renovarà el col·lector general i les seues escomeses, sense actuar sobre la xarxa d'aigua potable.

La causa principal d'estos problemes és la superació de la vida útil d'eixe col·lector, ja que és de formigó i presenta un «**estat molt deteriorat a causa del pas del temps, una elevada sedimentació, embossos continus, així com una insuficient capacitat hidràulica quan es produïxen episodis de pluges**». Tot això, provoca a més que els habitatges confrontants no puguen desguassar les seues aigües residuals sobre este col·lector, generant els corresponents problemes sanitaris i d'olors. Estes obres donen solució al problema en la xarxa de clavegueram del carrer, a més d'aprofitar per a renovar les escomeses domiciliàries existents en la zona, tal com apunta l'informe de les obres realitzades per Aigües de Sagunt.

![](/media/l5xoys5a/c_pepegil_02.jpg?width=279&height=186&mode=max)El regidor d'Aigües, Pepe Gil, ha informat que Aigües de Sagunt comença la renovació de la xarxa de clavegueram d'un tram del carrer Llibertat. «**El que es farà és substituir eixe tram, posant en comptes d'una canonada de 300, una de 500. Això farà que tot circule d'una manera millor, a més que garantix que no hi haja enfonsaments com hi ha hagut recentment. Eixe tram és un tram molt antic fet amb fibrociment i que és convenient substituir-lo, perquè com ja he comentat, hi ha enfonsaments**».

En este sentit, Gil ha explicat que «**en principi no està contemplada la renovació de tot l'aglomerat asfàltic, sinó només de la part en la qual s'actue. També hi ha una xicoteta partida per a reparar els trams que estan en pitjor estat**». Així mateix, «**en el cas que s'actue en les voreres, prop de les cantonades, el que es farà serà rebaixar per a garantir una mica millor la seua accessibilitat**».

D'altra banda, el regidor d'Aigües ha explicat que l'adjudicació està feta per un valor de quasi 111.000 euros amb IVA inclòs i en principi, la duració màxima de les obres serà de tres mesos. «**Com sempre, demanem disculpes per les molèsties que puguem ocasionar durant les obres, però són obres que són precises i milloraran la situació d'este tram de carrer**», ha destacat.

*   [](http://www.facebook.com/sharer.php?u=https://aytosagunto.es/va/actualitat/comencen-hui-les-obres-de-renovacio-de-la-xarxa-de-sanejament-del-carrer-llibertat/ "Facebook")
*   [](http://twitter.com/share?url=https://aytosagunto.es/va/actualitat/comencen-hui-les-obres-de-renovacio-de-la-xarxa-de-sanejament-del-carrer-llibertat/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/comencen-hui-les-obres-de-renovacio-de-la-xarxa-de-sanejament-del-carrer-llibertat/ "Linked In")
*   [](mailto:?body=https://aytosagunto.es/va/actualitat/comencen-hui-les-obres-de-renovacio-de-la-xarxa-de-sanejament-del-carrer-llibertat/)